Ժիգմոնդ Կեմեն

Բարոն Ժիգմոնդ Կեմեն (, ), 19-րդ դարի հունգարացի գրող, հրապարակագիր, խմբագրել է տրանսիլվանյան «Erdélyi Hirado» և բուդապեշտյան «Pesti Napló» թերթերը։ Եղել է սեյմի անդամ։ Լավագույն վեպերն են «Սրտի անդունդները» (), «Մարդ ու կին» (), «Այրին ու դուստրերը» ():

Կենսագրություն 
Ծնվել է Տրանսիլվանիայում, աղքատացած ազնվականի ընտանիքում։ Դպրոցն ավարտելուց հետո Այուդ քաղաքի քոլեջում ուսումնասիրել է անգլերեն, ֆրանսերեն, քաղաքագիտություն, մշակույթ և գերմանական իրավունք, ապա Մարոշվաշարլիում (ներկայումս՝ Տիրգու-Մուրեշ, Ռումինիա)՝ իրավագիտություն, սակայն կարճ ժամանակ անց նվիրվել է ժուռնալիստական ու գրական աշխատանքներին։ Նրա առաջին իսկ հրապարակագրական աշխատանքը՝ «Մոհաչի աղետի պատճառները» (1840 թ.) անմիջապես գրավել է ընթերցողների ուշադրությունը։

1840 թվականին Կեմենը Վիեննայի համալսարանում ուսումնասիրել է բնագիտության պատմություն և անատոմիա։ Հաջորդ տարվանից Լայոշ Կովաչի հետ խմբագրել է տրանսիլվանյան Erdélyi Hirado թերթը, ակտիվորեն ներգրավվել երկրամասի հասարակական-քաղաքական իրադարձություններում, եռանդուն կերպով պաշտպանել կոմս Իշտվան Սեչենիի նախաձեռնությունները։

1846 թվականին մեկնել է Բուդապեշտ, որտեղ Korteskedés ÉS ellenszerei խորագրի ներքո լույս ընծայած պամֆլետներն արդեն հանրաճանաչ էին դարձրել նրան։ Հաջորդ տարում հրատարակել է իր առաջին, ծավալուն վեպը՝ «Պալ Դյուլայը»։ 1848 թ. հունգարական հեղափոխությունը պաշտպանելու պատճառով կարճ ժամանակով աքսորվել է, վերադառնալուց հետո միացել Հաբսբուրգներին պասիվ դիմադրություն ցույց տալու կողմնակիցներին։ 1859 թվականին լույս է ընծայել իր ամենանշանավոր վեպը՝ «Մոլագարները» («A Rajongok»):

Նյարդերի հետ կապված խնդիրներ ունենալու պատճառով կյանքի վերջին տարիներն անցկացրել է մենության մեջ, Տրանսիլվանիայում։ 
Մահացել է տրանսիլվանական Կեմերեշ քաղաքում։

Երկերի ընտրանի 
 Élet és irodalom (tanulmányok)
 Férj és nő ; Ködképek a kedély láthatárán
 Gyulai Pál
 Báró Kemény Zsigmond munkáiból (tanulmányok)
 Kemény Zsigmond naplója (részletek)
 A mohácsi veszedelem okairól
 Özvegy és leánya
 A rajongók
 Sorsok és vonzások
 Szerelem és hiúság
 A szív örvényei
 Változatok a történelemre
 Zord idő
 Korteskedés és ellenszerei I. kötet
 Korteskedés és ellenszerei II. kötet

Ծանոթագրություններ 

Հունգարացի գրողներ
Հունգարացի լրագրողներ
Հունգարիայի քաղաքական գործիչներ
Հունգարիայի գիտությունների ակադեմիայի անդամներ